Os pueblos mongols son un conchunto de pueblos orichinarios d'as estepas euroasiaticas orientals y que actualment se distribuyen principalment por o territorio d'os estatos de Mongolia, China (bi ha mongols en Mongolia Interior, Manchuria, Xinjiang y Gansu y Qingai) y Rusia (bi ha mongols en Buriatia, en atras zonas de Siberia y en Calmuquia). As luengas mongols las han clasificatas tradicionalment dentro d'a familia altaica, pero actualment se ye replanteyando esta clasificación. Historicament os mongols tenioron una gran expansión en a Edat Meya con a formación de l'Imperio Mongol. En periodos posteriors os mongols conoixioron unas expansions menors en forma de migracions tan luent como o Tíbet u o curso baixo d'a Volga en relación con conflictos entre tribus u a formación d'estatos con clase dirichent mongola como o Khanato Dzhungaro. Os principals pueblos mongols son os khalkhas, os buriatos, os oiratos (y como una branca esgallata d'ells os calmucos, o solo pueblo mongol habitador d'Europa Oriental). A mayor part d'os mongols son budistas lamaístas, con repuis d'una relichión anterior de tipo tengrianista.